Samkomulag er í höfn um eftirlit með kjarnorkuverum í Íran. Stefnt er að því að það hefjist á næstu dögum.
Íranar hafa fallist á að Alþjóðakjarnorkumálastofnunin hefji að nýju eftirlit með kjarnorkuverum landsins. Stefnt er að því að það hefjist á næstunni.
Stutt er síðan Kjarnorkumálastofnunin gagnrýndi írönsk stjórnvöld fyrir að vera ósamvinnuþýð í samningaumleitunum um eftirlitið. Rafael Grossi, yfirmaður stofnunarinnar, hélt til Teheran fyrir helgi til að reyna að sannfæra þau um að hefja það að nýju. Hann greindi frá því við komuna til Vínarborgar í gærkvöld að samkomulag hefði náðst í gær. Hann kvaðst vonast til að eftirlitsmenn stofnunarinnar gætu hafist handa á næstu dögum. Þeir fá leyfi til þess að halda við eftirlitsbúnaði í kjarnorkuverunum til þess að hægt verði að safna gögnum um framleiðsluna. En til þess að sækja gögnin verður stofnunin að bíða eftir því að viðræður um kjarnorkusáttmála Írans við stórveldin frá 2015 hefjist að nýju. Það er síðasti bitinn í púslið, að því er AFP fréttastofan hefur eftir Grossi.
Samkomulag er í höfn um eftirlit með kjarnorkuverum í Íran. Stefnt er að því að það hefjist á næstu dögum.